
Personene i Magdalenas døtre:

Solveig – har flyttet til Bergen for å arbeide i Paulines kjolebutikk

Gudrun – er lærerinne på barneskolen i Askøy

Eline – går på sykepleien i Bergen

Pauline – venninne av jentenes mor Magdalena og mor til Carl

Wilhelm – har begynt å studere

Sander – Solveigs far og Magdalenas mann

Magdalena – jentenes mor og gift med Sander

Magnhild – syerske i kjolebutikken og mor til Knut Håkon

Peder – Sanders nevø, arbeider og bor sammen med

Sander og familien hans

Åsmund – skolekamerat av Solveig

Asbjørn – onkelen til Jens, en av Gudruns elever

Søren – en sjarmerende danske som ikke snakker helt sant


Slik sluttet forrige bok:

Han må ha fulgt etter henne på avstand og sett hvor hun gikk, og så har han kommet tilbake.

Igjen hamrer det på døren. Og det blir ristet kraftig i dørhåndtaket.

Gudrun ser på Karen. Skrekken venninnen føler er lett å se. Hun må gjøre noe. Hun lovet at Karen var trygg her hos henne.

Hun ser seg rundt etter noe å slå fra seg med om den som prøver å komme inn, lykkes, og så lurer hun på om døren er sterk nok til å holde.

Hva kan hun gjøre?

Hva i herrens navn skal hun gjøre nå?

Igjen smeller det kraftige slag mot ytterdøren. Og de kan høre at den som står der ute nå, prøver å bryte seg inn.

Karen er hvit om munnen.

– Hva gjør vi? hvisker hun.

Og i det samme smeller det nede fra gangen.

Gudrun ser mot Karen som sitter der med hendene klemt mot brystet, og hun ser skrekken i ansiktet til venninnen.

Hun kjenner skrekken selv.

Hun vet ikke hva hun kan gjøre.

Han som står der ute, er visst hinsides all fornuft. Han vil inn.

Igjen er det et brak mot døren nede.

Hva om den som står der ute, er sterk nok til å sprenge døren?

Hva kan hun gjøre?

Hun lovet Karen trygghet her.

Hvordan har han funnet ut at hun er her hos henne? Har han fulgt etter henne uten at hun har merket det?

Han har forfulgt henne så lenge, og Karen våget ikke å bli i huset der hun bor denne helgen. Vertsfolket er borte, og hun fryktet at han skulle komme.

Her skulle hun være i sikkerhet. Her skulle han ikke finne henne.

Gudrun trekker pusten og kjenner på fortvilelsen.

Her hos henne skulle Karen slippe å være redd.

Igjen smeller det mot døren nede, og det kan høres ut som om dørkarmen er i ferd med å gi etter.

Gode gud, hva kan de gjøre? Mannen der nede må være fullstendig gal.

Hva om han kommer inn døren og opp til dem?

Hvordan skal hun kunne stoppe ham?

Katten er også blitt skremt. Han har flyttet seg inn under sofaen.

Kunne de bare krøpet under den selv.

Gudrun ser på Karen. Hun har krøket seg sammen og ser ut som om hun ikke våger å puste.

Gudrun lukker øynene og folder hendene.

Gud, hjelp oss!

Og så, som ved et under, høres en ny lyd utefra.

Også Karen har hørt det.

Hun løfter hodet og stirrer på Gudrun.

En traktor er på vei opp bakken.

Takk gode Gud.

Det må være Asbjørn.

Det er blitt stille der nede. Han som står der, har nok også hørt traktoren som er på vei.

– Eg trur vi er berga, sier Gudrun lavt.

Hun går bort til vinduet.

Det er mørkt ute, men lyset fra lyktene på traktoren lyser opp.

Karen har også reist seg og kommer bort til Gudrun.

– Er det Asbjørn? spør hun lavt.

Gudrun nikker.

– Eg trur det.

Karens lettelse er så tydelig.

– Takk og pris, sier hun.

De står begge og ser på traktoren, som er kommet helt opp til skolehuset. Og de kan se at det er Asbjørn som går av.

Gudrun kjenner hvordan skuldrene har senket seg, og hun puster lettere.

Asbjørn vil ordne opp.

De kan se de to mennene fra vinduet. Og de ser hvordan Asbjørn loser mannen bort til traktoren og får ham til å sette seg opp.

Han ser opp mot vinduet før han selv tar plass på traktorsetet, og han løfter en hånd mot dem. Han ser dem nok der de står.

Gudrun vinker tilbake, og Karen løfter også en hånd. Det er som om de endelig kan puste. Han har gjort at de er trygge nå.

Både Gudrun og Karen synker sammen i sofaen ved siden av hverandre da traktoren har kjørt av gårde. De blir sittende der og bare puste.

Så reiser Gudrun seg og går bort og skjenker i to glass til dem av morens ripssaft, den som bare er til spesielle anledninger.

Hun gir Karen det ene glasset og løfter sitt eget.

– Skål, sier hun.

Så plutselig ler de begge.

Det er som om nå da skrekken har sluppet taket i dem, gir de seg over til en slags galskapens latter.

– Jeg var så redd, jeg var sikker på han skulle greie å komme seg inn, sier Karen.

Og Gudrun innrømmer at det også var slik fatt med henne.

– Eg visste ikkje kva vi kunne gjera, sier hun.

De sitter der ved siden av hverandre og nipper til ripssaften som om det skulle være vin.

– Tror du Asbjørn kommer tilbake? spør Karen.

Gudrun nikker.

– Han vil nok sjå til at vi har det bra, sier hun.

Det er slik han er. Samme hvordan det er mellom dem, så er hun trygg på at han vil være der for henne.

Han sa de skulle være venner, om ikke for nære. Og venner stiller opp når det trengs.

Men hvordan han kunne vite at de trengte ham nå, er en gåte for henne.

De halvsover i sofaen da de hører traktoren komme tilbake opp bakken.

Gudrun spretter opp.

Karen ser på henne og smiler.

– Ja, så kommer han.

Borte er frykten som var der for så kort tid siden, nå er det bare det ertende smilet å se.

Gudrun prøver å ikke vise hvor mye hun lengter etter å se Asbjørn.

– Vi får vel be han inn så han får litt av kaka vi har att, sier hun.

Hun prøver å gjøre det litt tilfeldig, men hun lurer ikke Karen. Og ikke seg selv heller.

Hun ler.

– Du har heilt rett, Karen, sjølv om du ikkje seier det høgt. Eg vil ha han inn, ikkje berre få forklart i døra at vi greier oss no, sier hun.

– Og så må vi jo få høre hva han har gjort med den fyren, sier Karen.

Gudrun nikker.

Det må være en grunn til at Asbjørn dukket opp i rett tid.

Hun venter ikke på at han skal komme bort til døren og banke på, hun løper ned trappene og står klar med åpen dør da han kommer bort til henne.

– Eg trur jammen eg er velkomen, flirer han.

Gudrun merker at hun blir rød, og hun skynder seg å be ham bli med opp.

Han protesterer ikke, bare følger etter henne opp trappen og hilser på Karen. Han står fremfor henne og er alvorlig.

– Det blei vel ei vond oppleving for deg, dette, sier han.

Karen nikker.

– Jeg trodde at jeg var trygg her hos Gudrun, men slik var det ikke. Ikke vet jeg hvordan han kunne vite at jeg var her, sier hun.

Asbjørn tar plass i stolen, og Gudrun er kjapp med å blande et glass saft til ham også, og så får han resten av kaken.

Han ser opp på henne og smiler og takker.

– Du veit kva som går til hjarta på ein mann. Det er berre å gje han eit kakestykke, sier han.

Gudrun får nesten ikke puste, for dette er det gode, gamle smilet, fullt av varme. Og skal det ikke mer enn et kakestykke til for å nå hjertet hans, så skal hun sannelig bake hele tiden.

Men så snur han seg mot Karen.

– Han hadde følgt etter deg, denne fyren, sier han.

Så smaker han på kaken og nikker fornøyd til Gudrun. Så fortsetter han: – Han følgde etter deg då du gjekk hit, men så gjekk han heim igjen og skjenka seg så mykje at han mista kontrollen over seg sjølv og drog tilbake.

Asbjørn nøler litt.

– Han er heilt besatt av deg, sier han.

Han stopper litt og rynker pannen.

– Han ville berre inn til deg og sjå deg, og var heilt på styr då eg kom. Eg greidde med nød og neppe å få han med meg på traktoren. Eg tok han med til far hans og fortalde korleis det sto til, både med Karen og galskapen hans.

Asbjørn tar et kakestykke til, men før han smaker på det ser han igjen på Karen.

– Eg tok han ganske kraftig, og eg sa klart ifrå til far hans at neste steg blei lensmannen om han ikkje skikka seg.

Asbjørn ser mot Karen.

– Blir det ei einaste ubehageleg oppleving til, så sei straks ifrå til meg, sier han.

Karen takker ham flere ganger.

– Jeg var vettskremt, sier hun.

Asbjørn snur seg mot Gudrun. Han har et eget glimt i øyet.

– Og ikkje eingong du, Gudrun, kunne gjera noko med dette, sjølv om du hamlar opp med det meste, flirer han.

Gudrun sukker.

– Nei, du kom som ein bergingsmann, og godt var det, sier hun.

Asbjørn ler.

– Ja ja, ein gjer som best ein kan.

– Hvordan visste du at han var her? spør Karen.

Asbjørn blir alvorlig.

– Eg var på veg til fjøset då eg såg at han gjekk forbi. Det var først etterpå at eg forsto kva ærend han var ute i, og eg kasta meg på traktoren.

– Og jammen kom du i rett øyeblikk, sier Karen.

Asbjørn snur seg mot Gudrun.

– Er det lov å forsyna seg med endå eit kakestykke? spør han.

Og Gudrun ler høyt.

– Ja, velsigna deg, sier hun.

Hun ser på de to hun er blitt så glad i, Karen og Asbjørn, og hun skyver bort alt det vonde og fryder seg over å ha akkurat dem her i stua si.

Asbjørn er som den gode gamle, før hendelsen med Gunnar, der han spiser kake og ser fornøyd ut. Han er så avslappet og hjemmevant der han sitter.

Gudrun er varm og glad når hun ser på ham.

Kanskje det vonde er over, og han vil være mer enn en venn for henne.

Måtte det bare være slik.

Da han reiser seg og vil gå hjem igjen, vil hun holde ham fast, men hun nikker og følger ham ned til døren.

– Takk for at du kom, sier hun alvorlig da han tar jakken på seg.

Han ser henne inn i øynene.

– For deg kan eg visst gjera kva som helst, sier han.

Og det er en varme i øynene hans som hun ikke har sett siden det vonde skjedde.

Det er så vidt hun får puste.

Men så åpner han døren og går ut.

Hun vil si noe, men kommer seg ikke til det. Hun blir bare stående og se etter ham.

Å, så kjær hun er i denne mannen.

Hun låser og går opp igjen i stua til Karen, som skjuler en gjesp. Så smiler hun.

– Det er ikke tvil om at dere to hører sammen, sier hun.

De gjør seg klar for natten, og Gudrun har en slik god følelse i seg, selv etter det skremmende som skjedde.

Med Asbjørn i nærheten vil aldri noe vondt skje henne.

Hun smiler ved tanken. Så stor tillit har hun til ham.

